Voormalige AbaThembu-koning in hospitaal opgeneemAbaThembu koning Buyelekhaya Dalindyebo (2009) Foto: Gallo via http://africajournalismtheworld.com/ Dié inligting het Saterdag aan die lig gekom toe leiers van die Ekonomiese Vryheidsvegters (EFF) Dalindyebo besoek het in die gevangenis in Oos-Londen waar hy tans ŉ 12-jaar vonnis uitdien. Julius Malema, EFF-leier, en sy adjunk, Floyd Shivambu, was onder die groep wat Saterdagmiddag by die gevangenis aangekom het waar ŉ skare EFF-ondersteuners op hulle gewag het. Malema en sy gevolg is toe na die St. Dominics-hospitaal in die stad waar Dalindyebo tans behandel word. By die hospitaal het ŉ senior beampte van die Oos-Kaapse korrektiewe dienste Malema ontmoet en hom ingelig oor Dalindyebo se toestand. Malema het later aan joernaliste gesê Dalindyebo het siek geword en is Vrydagaand in die hospitaal opgeneem nadat hy Sondag met ŉ eetstaking begin het. Hy het gesê hy en lede van sy gevolg het met Dalindyebo gesels en hom oortuig om weer te begin eet. Malema het die regering gekap oor Dalindyebo se gevangenisstraf. “Ons het nog nooit sulke vernedering gesien nie; ons het gedink die vernedering van tradisionele leiers het met die koloniale tye en apartheid geëindig. Die koning se gemoed is positief, maar dit is pynlik om te sien wat die ANC-regering aan hierdie man hier doen,” het hy gesê. “Dalindyebo moes onder huisarres geplaas geword het en die regering moet hul besluit om hom tronk toe te stuur, heroorweeg.” Dalindyebo het op 30 Desember 2015 by die gevangenis aangemeld om sy tronkstraf te begin uitdien nadat hy in 2009 skuldig bevind is vir verskeie misdade wat strafbare manslag, brandstigting, aanranding met die doel om ernstig te beseer en ontvoering insluit.